SEAOIL พุ่ง 26.61% เก็งปีนี้กำไรเติบโตดี-เตรียมลุยธุรกิจโรงกลั่น
SEAOIL พุ่ง 26.61% เก็งปีนี้กำไรเติบโตดี-เตรียมลุยธุรกิจโรงกลั่น โดย ณ เวลา 16.07 น.อยู่ที่ 7.85 บาท บวก 1.65 บาท หรือ 26.61% มูลค่าการซื้อขาย 158.71 ล้านบาท 
11 ก.ย. 2558

ผู้สื่อข่าวรายงานว่า ราคาหุ้น บริษัท ซีออยล์ จำกัด (มหาชน) หรือ SEAOIL ณ เวลา 16.07 น.อยู่ที่ 7.85 บาท บวก 1.65 บาท หรือ 26.61% มูลค่าการซื้อขาย 158.71 ล้านบาท  โดยเปิดตลาดที่ 6.30 บาท ต่ำสุดที่ 6.25 บาท สูงสุดที่ 7.95 บาท
ทั้งนี้ ราคาหุ้นที่มีการปรับตัวขึ้นแรงคาดว่า เป็นแรงเก็งกำไรจากการที่นางสาวนีรชา  ปานบุญห้อม กรรมการผู้จัดการ SEAOIL คาดบริษัทจะสามารถทำกำไรได้ในปีนี้ แม้ว่าไตรมาส1/58 บริษัทฯจะมีผลขาดทุน 1.85 ล้านบาทส่วนรายได้ปีนี้อาจจะทำได้ไม่เท่าปีก่อนที่มีรายได้ 3,038 ล้านบาท เนื่องจากสถานการณ์ราคาน้ำมันดิบในตลาดโลกยังมีความผันผวน
อย่างไรก็ตามในช่วง 6 เดือนแรกปริมาณการขายน้ำมันยังปรับตัวเพิ่มขึ้นขณะที่ความสามารถในการทำกำไรยังมีอย่างต่อเนื่องบริษัทฯ จึงคาดว่าจะรักษาการเติบโตของกำไรปีนี้ได้  
ส่วนของธุรกิจเดิมบริษัทจะขยายไปในต่างประเทศมากขึ้น โดยจะขยายธุรกิจเทรดดิ้งไปยังประเทศสิงคโปร์ในช่วงครึ่งปีหลังคาดว่าจะช่วยเพิ่มปริมาณการขายในต่างประเทศได้เนื่องจากสิงคโปร์ถือว่ามีศักยภาพในการเติบโตและเป็นศูนย์กลางของโลจิสติกส์
ขณะที่บริษัทยังมีธุรกิจโรงกลั่นคอนเดนเสท(condensate splitter)ที่บริษัทได้ซื้อกิจการมาในช่วงต้นปีที่ผ่านมา โดยคาดว่าจะเริ่มรับรู้รายได้ในปี 59 นอกจากนี้ บริษัทยังมองหาธุรกิจที่เป็นแหล่งขุดเจาะเข้ามาเพิ่มเติมและในอนาคตอาจจะทำธุรกิจโรงกลั่นน้ำมันด้วย